[pic] | COIMISIÚN NA gCOMHPHOBAL EORPACH |

An Bhruiséil3.8.2007

COIM(2007) 475 leagan deireanach

2005/0191 (COD)

TUAIRIM ÓN gCOIMISIÚN de bhun phointe (c) den tríú fomhír d’Airteagal 251(2) de Chonradh CE, ar leasuithe Pharlaimint na hEorpa do chomhsheasamh na Comhairle maidir leis an togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le comhrialacha i réimse na slándála eitlíochta sibhialta

2005/0191 (COD)

TUAIRIM ÓN gCOIMISIÚNde bhun phointe (c) den tríú fomhír d’Airteagal 251(2) de Chonradh CE, ar leasuithe Pharlaimint na hEorpa do chomhsheasamh na Comhairle maidir leis an togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le comhrialacha i réimse na slándála eitlíochta sibhialta

lena leasaítear an togra ón gCoimisiún de bhun Airteagal 250(2) de Chonradh CE

1. Réamhrá

Éilíonn pointe (c) den tríú fomhír d’Airteagal 251(2) go dtabharfaidh an Coimisiún uaidh a thuairim ar na leasuithe atá molta ag Parlaimint na hEorpa sa dara léamh. Leagann an Coimisiún amach thíos a thuairim ar na leasuithe atá molta ag an bParlaimint.

2. Cúlra

Dáta tarchuir an togra chuig Parlaimint na hEorpa agus chuig an gComhairle (doiciméad COIM(2005)0429 críochnaitheach – C6-0290/2005 - 2005/0191(COD)): | 22.09.2005 |

Dáta na tuairime ó Choiste Eacnamaíoch agus Sóisialta na hEorpa: | 20.04.2006 |

Dáta na tuairime ó Pharlaimint na hEorpa, an chéad léamh: | 15.06.2006 |

Dáta glactha an chomhsheasaimh: | 11.12.2006 |

Dáta na tuairime ó Pharlaimint na hEorpa, an dara léamh: | 25.04.2007 |

3. Cuspóir an Togra ón gCoimisiún

Tá Rialachán (CE) Uimh. 2320/2002 ó Pharlaimint na hEorpa agus ón gComhairle lena mbunaítear comhrialacha i réimse na slándála eitlíochta sibhialta i bhfeidhm ó Eanáir 2003. Léiríonn an taithí a fuarthas de bharr iniúchtaí an Choimisiúin agus chur i bhfeidhm laethúil an Rialacháin sna Ballstáit gur cruthaíodh roinnt fadhbanna a bhacann cur chun feidhme an Rialacháin i mbealach níos daigne ós rud go ndearnadh reachtaíocht go han-tapa as sraith moltaí neamhcheangailteacha a d'fhorbair na Ballstáit, mar gheall ar a sciobtha a bhí dréachtú agus glacadh an Rialacháin mar fhreagairt ar 11 Meán Fómhair.

Dá bhrí sin, tá an Coimisiún tar éis athbhreithniú ar an Rialachán seo a mholadh sa chruth go ndéanfar na riachtanais dlí a shoiléiriú, a shimpliú agus a chomhchuibhiú a thuilleadh d'fhonn slándáil iomlán san eitlíocht shibhialta a fheabhsú. Níor chóir don rialachán creata nua ach bunphrionsabail a leagan síos maidir lena bhfuil le déanamh d'fhonn eitlíocht shibhialta a chosaint ar ghníomhartha de chur isteach neamhdhleathach, ach ba chóir do na gníomhartha cur chun feidhme na cinntí teicniúla agus na cinntí maidir le nós imeachta faoin gcaoi a mbainfear an méid seo amach a leagan síos.

4. Tuairim ón gCoimisiún ar na Leasuithe arna nglacadh ag an bParlaimint

Is féidir leis an gCoimisiún glacadh go h-iomlán, go páirteach nó i bprionsabal leis an gcuid is mó de na leasuithe lenar ghlac Parlaimint na hEorpa sa dara léamh. Déanann na leasuithe ar féidir an Coimisiún glacadh leo buntogra an Choimisiún a dheimhniú, mionathruithe dréachtaithe a thabhairt isteach gan aon tionchar diúltach bheith acu ar an togra, ceanglais tuairiscithe a chur leis agus foráil an-tráthúil maidir le comhoibriú leis an Eagraíocht Eitlíochta Sibhialta Idirnáisiúnta (EESI) a thabhairt isteach.

Is féidir leis an gCoimisiún glacadh go hiomlán (faoi réir athdhréachtaithe más gá) le leasuithe 1, 4, 5, 9, 11, 14, 16, 18, 19, 24, 27, 28, 30, 35, 40, 41, 42, 43, 45, 48, 50, 52, 53, 55, 58, 59, 61, 64, 65, 69, 71, 76, 80, 83, 91 agus 93. Is féidir leis, i bprionsabal, glacadh le leasuithe 12, 17, 20, 23, 25, 26, 38, 46, 49, 56, 68, 92, 94 agus 96, agus go páirteach le leasuithe 6, 7, 13, 15, 29, 34, 51, 54, 70 agus 72. Tá na leasuithe eile ar fad 2, 3, 8, 10, 21, 22, 31, 32, 33, 36, 37, 39, 44, 47, 57, 60, 62, 63, 66, 67, 73, 74, 75, 77, 78, 79, 81, 82, 84, 85, 86, 87, 88, 89, 90, 95 agus 97 le diúltú.

Leasuithe a nglactar leo i bprionsabal:

Coincheap nua atá i leasú 12 maidir le meicníocht dlúthpháirtíochta a chruthú chun cúnamh a chur ar fáil i ndiaidh eachtraí sceimhlitheoireachta, a bhfuil trácht air sa bhrollach amháin. Admhaíonn an Coimisiún tábhacht na ceiste seo, ach tuigeann sé nach d'earnáil an iompair amháin a mbeidh iarmhairtí aici.

Níl aon fhíorghá sa Rialachán seo le leasú 17 ina n-ionchorpraítear sainmhíniú ar "aerfort", ach is féidir leis an gCoimisiún glacadh leis i bprionsabal.

Níl aon ghá le leasú 20 lena n-athraítear an sainmhíniú ar "limistéar críochaithe" de bharr nach bhfuil bealach isteach ag an bpobal i gcoitinne ar limistéar thaobh an aeir ar bith in aerfoirt. Chun a shoiléiriú, b'fhearr an téarma "taobh an aeir" a chur isteach roimh "limistéar".

Glactar le leasú 23 lena n-athraítear sainmhíniú an fhocail "post" ach ba cheart a shoiléiriú nach bhfuil "post aeriompróra" san áireamh.

Tá leasuithe 25 agus 26 lena n-athraítear an sainmhíniú ar "coinsíneoir aitheanta" agus "coinsíneoir cuntais" i gcomhréir le buntogra an Choimisiúin. Níor mhiste, áfach, "ar a chuntas féin" a chur leis, mar go mbeadh an téacs níos soiléire dá bharr. Thairis sin, i leasú 26, níor mhiste "nó post ar aerárthach nach n-iompraíonn ach post" a úsáid de bhrí go bhfuil sé seo níos comhchuí leis an gcuid eile den Rialachán seo.

Luann leasú 38 maidir le muirearú bheith trédhearcach go gcuirfear costais slándála in iúl don phaisinéir. Cé nach bhfuil sé ábhartha go huile agus go hiomlán don Rialachán, d'fheadfaí breathnú air seo mar dhóigh chun tuilleadh trédhearcachta a chinntiú do shaoránaigh.

Is tráthúil leasú 46 maidir le comhoibriú leis an EESI ach ba chóir a chur isteach in airteagal ar leith ós rud go mbaineann Airteagal 6 le tríú tíortha amháin, nach ionann iad agus an EESI.

Cé go bhféadfadh go bhfuil leasú 49 maidir le cláir shlándála iomarcach, is féidir glacadh leis.

Inghlactha atá leasú 56 maidir le cláir shlándála aeriompróra Chomhphobail a aithint ach ba chóir an dréachtú a athrú chun go gcuirfear riachtanais áitiúla san áireamh.

Braithfidh leasú 68 maidir leis an dáta cur chun feidhme ar an uair a ghlacfar leis an Rialachán.

Inghlactha atá leasú 92 maidir leis an bprionsabal go bhfuil gunnaí ar iompar sa bholg sábháilte, ach d'fhéadfaí an fhoclaíocht a fheabhsú.

Is féidir glacadh le leasú 94 maidir le freagrachtaí a shainiú go soiléir i gcás gnímh de chur isteach neamhdhleathach.

Bheadh leasú 96 maidir le trealamh slándála inghlactha ach an focal "sainmhínithe" a chur in áit an fhocail "formheasta", de bhrí nach bhfuil aon chóras formheasa uile-Eorpach ann.

Leasuithe a nglactar leo go páirteach:

Is féidir glacadh le leasú 6 ina n-ionchorpraítear mionathruithe dréachtaithe, amach ón t-athrú a dhéanann "an t-acht nua" de "an Rialachán seo".

Is féidir glacadh le leasú 7 , amach ón t-athrú lena ndéantar "an t-acht nua" de "an Rialachán seo".

Déanann leasú 13 an leagan d'Iarscríbhinn 17 a theorannú don cheann atá ann cheana féin. Cé go raibh sé sa bhuntogra ón gCoimisiún, ghlac an Coimisiún argóint na Comhairle ionas go gcoimeádfar an inniúlacht seo aon uair a bheidh leaganacha nua ann. Tá feidhm ag an argóint chéanna maidir le leasú 15 i dtaca leis an tagairt do Choinbhinsiún Chicago.

I leasú 29 maidir le 'hoifigigh slándála eitilte' ba chóir oifigigh de chuid na mBallstát agus tríú tíortha araon a chur san áireamh agus mar sin ba chóir 'Ball' a scriosadh.

Ní féidir glacadh le leasuithe 34 agus 51 a choisceann an deis chun an nós imeachta um práinn a úsáid d'fhonn na bearta cur chun feidhme a ghlacadh trí choisteolaíocht.

Ba chóir do leasú 54 maidir le cláir shlándála aeriompróra tagairt d'oibleagáidí dlíthiúla an AE agus d'oibleagáidí na gclár náisiúnta um shlándáil eitlíochta sibhialta araon, agus ní don dara ceann díobh seo amháin. Thairis sin, cuireann an buntogra oibleagáidí cosúla ar iompróirí, aerfoirt agus aonáin eile, oibleagáidí a d'athródh leis an leasú seo.

Tá leasú 70 lena ndéantar "an fhoireann uile" de "daoine" le diúltú, toisc nár chóir go n-eiseofaí cárta aitheantais do dhuine nach ball foirne a cheadaíonn rochtain gan tionlacan ar limistéar srianta slándála gan toradh dearfach bheith faighte aige sa tseiceáil cúlra.

Cruthaíonn leasú 72 lena scriostar an focal "post" neamhréireacht sa chuid sin den téacs a bhaineann le lasta agus post.

Leasuithe diúltaithe ag an gCoimisiún:

Níl leasú 2 lena ndéantar "an t-acht nua" de "an Rialachán seo" inghlactha de bhrí nach mbeidh an t-acht seo nua a thuilleadh i gceann cúpla bliain.

Déanann leasuithe 3, 31, 39 agus 44 maidir le slándáil a mhaoiniú iarracht ceangal a chur ar na Ballstáit cuid de chostais na slándála eitlíochta a íoc – na bearta sin a éilíonn na Ballstáit chomh maith leis an Rialachán AE ('bearta níos déine', mar atá ceadaithe faoi Airteagal 5 den Rialachán). Cé go bhféadfadh an Coimisiún bheith tuisceanach don cheist, níor chóir déileáil léi sa rialachán seo atá molta a bhaineann le caighdeáin theicniúla.

Ceanglaíonn leasuithe 8 agus 60 maidir le GSEE ar Ghníomhaireacht Sábháilteachta Eitlíochta na hEorpa iniúchtaí slándála a dhéanamh. Níl sé oiriúnach raon feidhme an GSEE a athrú go substaintiúil lena leithéid de leasú trí fhreagrachtaí slándála a thabhairt di.

Déanann leasuithe 10, 67, 77, 78, 79, agus 81 maidir le comhaontuithe le tríú tíortha iarracht aidhm na "slándála aon aonaid" a chur chun cinn i gcás eitiltí idir an Comhphobal agus tríú tíortha. Cé go bhfuil dea-rún ag na leasuithe, is amhlaidh a chuireann siad le deacracht na hoibre seachas í a shimpliú, mar a bhí beartaithe. De bhrí go bhfuil na rialacha a bhaineann le paisinéirí idirthurais agus bagáiste idirthurais le cur i bhfeidhm in aerfoirt Chomhphobail, níl aon eilimintí seach-chríochacha i gceist mar dhea, rud a fhágann nach bhfuil aon ghá le comhaontuithe. Ba chóir go mbeifí in ann caighdeáin slándála a aithint i dtríú tíortha ag leanúint an nóis imeachta 'coisteolaíochta'.

Déanann leasuithe 21 agus 32 maidir le seiceálacha cúlra iarracht na rialacha a rialaíonn seiceálacha cúlra ar fhoireann aerfoirt agus ar fhoireann na heitilte a chomhchuibhiú. Téann sé seo thar raon feidhme na reachtaíochta seo de bhrí go gcuirfí obair na seirbhísí faisnéise náisiúnta san áireamh (coimhdeacht).

Níl leasú 22 maidir le paisinéirí idirthurais inghlactha de bhrí go mbeadh paisinéirí a imíonn ar an aerárthach céanna, ach uimhir eitilte éagsúil aige, lasmuigh de raon feidhme an rialacháin seo.

Cuirtear 'clásal éagtha' isteach le leasú 33 lena gceanglaítear go ndéanfar an reachtaíocht cur chun feidhme uile a athbhreithniú agus a athghlacadh tar éis tréimhse sé mhí. Neamhchinnteacht reachtaíochta a bheadh mar thoradh air seo de bhrí nach mbeadh aon chobhsaíocht a thuilleadh sna bearta atá le cur i bhfeidhm, rud a ghoillfeadh ar thionscal ach go háirithe.

Déanann leasú 36 measúnuithe riosca, iarmharta agus costais a thabhairt isteach: Cé go mbeidh na sainmhínithe ar na caighdeáin agus ar an mbeartas ginearálta faoi réir measúnuithe riosca agus iarmharta, ní bheadh sé oiriúnach seo a dhéanamh le gach ceann de na beartais ná na nósanna imeachta. Thairis sin, beidh grúpa na ngeallsealbhóirí (leasú 65 atá inghlactha don Choimisiún) in ann fóram a chur ar fáil ina ndéanfar measúnú mionsonraithe ar bhearta cur chun feidhme agus ar nósanna imeachta.

Tugann leasú 37 rogha 'an diúltaithe' do na Ballstáit i gcás na mbeart sin atá díréireach dar leo. Scriosfadh sé seo an coincheap uile faoi bhunleibhéil slándála eitlíochta chomhchuibhithe sa Chomhphobal ar fad, agus bheifí arís sa staid a bhí ann roimhe nuair a bhí rialacha náisiúnta neamhchomhordaithe i réim.

Leasú 47 lena gceanglaítear ar an gCoimisiún dul i gcomhairle le tríú tír roimh dó freagairt a tharraingt suas maidir leis an tír sin, tá sé neamhoiriúnach i Rialachán AE .

Leasú 57 lena laghdaítear raon feidhme na ngníomhairí rialaithe, níl sé inghlactha de bhrí nár chóir go mbeadh feidhm ag an riail maidir leis na gníomhairí sin amháin.

Neamhdhóchúil atá leasú 62 lena dtuartar go ndéanfar gach aerfort a thiocfaidh faoi raon feidhme an Rialacháin seo a iniúchadh ar a laghad uair amháin taobh istigh de thréimhse ceithre bliana tar éis don Rialachán seo teacht i bhfeidhm. Chiallódh sé seo go ndéanfadh an Coimisiún 200 iniúchadh in aghaidh na bliana, sin nó, chuirfeadh an Coimisiún timthriall ceithre bliana d'oibleagáid ar na Ballstáit d'fhonn iniúchadh a dhéanamh ar a n-aerfoirt, nach bhfuil minic go leor.

Déantar iarracht le leasú 63 líon na bhforálacha dá dtagraítear a laghdú. I gcás aon bhearta agus nósanna imeachta a bhfuil faisnéis slándála íogair iontu, áfach, ba chóir go mbeifí in ann breathnú orthu siúd mar "fhaisnéis rúnaicmithe AE".

Macasamhail de leasú 64 is ea leasú 66 , ar ghlac an Coimisiún leis cheana.

De bharr a mhionsonraithe atá leasuithe 73, 75, 86 agus 90 ba chóir iad a fhágáil faoi reachtaíocht cur chun feidhme.

Déanann leasú 74 rialacha a mhacasamhlú de bhrí go bhfuil an cheist folaithe ag mír 4.1.3b den Iarscríbhinn. Téann leasú 82 maidir le bagáiste boilg a aithint mar bhagáiste tionlactha nó neamhthionlactha siar chuig buntogra an Choimisiún ach ba chóir a athrú de bhrí go raibh neamhréireacht ann maidir le hIarscríbhinn 17 an EESI (treorú).

Leasuithe 84, 85, 87, 88 agus 89 lena scriostar an focal "post", cruthaíonn siad neamhréireacht sa chuid sin den téacs a bhaineann le lasta agus post. Ina theannta sin, maidir le leasú 85, is beachta an téacs a mholann an Chomhairle.

Níl baint ag leasú 95 maidir le hoiliúint ach le foireann a bhfuil cárta aerfoirt nó criú aici, rud nach n-eiseofaí chuig foireann shealadach ná cuairteoirí.

Téann leasú 97 maidir le seiceáil cúlra roimh cheadúnú píolótaí thar raon feidhme an Rialacháin seo.

5. Conclúid

De bhun Airteagal 250(2) de Chonradh CE, déanann an Coimisiún a thogra a leasú mar atá arna leagan amach thuas.